Մեր ողջ հասարակությունը ոչ միայն իրացման ու սպառման, այլ նաև նախազգուշացման, կանխման հասարակություն է՝ ներշնչող մտքերի, խորհուրդների առաջարկությունների հասարակություն։ Հարաճուն ինդուստրացման ու ժամանակակից տնտեսության անդրանիկ հորդոր-պատվիրանը նախևառաջ ձեռքբերման միտքն էր, հուշելը, թե՝ գնեցեք սա, գնեցեք այն, ձեզ հարկավոր է գնել սա, ձեզ անհրաժեշտ է ձեռք բերել այն … ունեցվածք, բարիք, ապրանքներ։ Առաջարկի հանճարեղության լավագույն օրինակը, բնականաբար, գովազդն է՝ ձևերի ողջ բազմազանությամբ, սակայն, գրքերը, հոդվածները, ֆիլմերը, ռադիոհեռուստատեսային թողարկումները նույնպես նպաստում են դրան։ Արդյունաբերական դարաշրջանի սկզբում խոսքը միայն նյութական բարիքների լայնածավալ բաշխման մասին էր, որոնք մինչ այդ արտադրվում էին արհեստավորական եղանակով, և ըստ էության, վայելում էին համապատասխան պահանջարկ, որն, ի դեպ, բավական երկար ժամանակ համարյա անփոփոխ ու կայուն Էր։